सैनिकों की वापसी से पूर्व इराकी पीएम अमेरिका रवाना  
प्रधानमंत्री नूरी अल मलिकी पहली बार विदेशी सैनिकों की मौजूदगी से मुक्त राष्ट्र के नेता के रूप में रविवार को अमेरिका के लिए रवाना हो गए।
प्रधानमंत्री नूरी अल मलिकी पहली बार विदेशी सैनिकों की मौजूदगी से मुक्त राष्ट्र के नेता के रूप में रविवार को अमेरिका के लिए रवाना हो गए। अमेरिकी सैनिकों की वापसी अंतिम चरण में है। अपनी दो दिवसीय अमेरिका यात्रा के दौरान मलिकी राष्ट्रपति बराक ओबामा से व्यापक मुद्दों पर चर्चा करेंगे।  करीब आठ साल पहले अमेरिका की अगुवाई में अंतरराष्ट्रीय बलों द्वारा सद्दाम हुसैन को अपदस्थ करने के लिए किए गए हमले के बाद इराक से पूरी तरह अमेरिकी सैनिकों की वापसी हो रही है और यह प्रक्रिया संपन्न होने में एक माह से भी कम का समय बचा है।  मलिकी के मीडिया सलाहकार अली मुसावी ने बताया कि यह पहली बार होगा कि मलिकी एक ऐसे इराकी राष्ट्र के मुखिया के रूप में जा रहे हैं, जब देश में अमेरिकी सैनिक नहीं होंगे। मलिकी के साथ विदेश मंत्री होशियार जेबारी, कार्यवाहक रक्षा मंत्री सादून अल दुलैमानी, परिवहन मंत्री खरूल्लाह हसन बाबाकीर, व्यापार मंत्री हादी अल अमेरी तथा राष्ट्रीय सुरक्षा सलाहकार फलह अल फयाद भी अमेरिका यात्रा पर गए हैं।